Knáb Judit CJ a Congregatio Jesu Magyarországi Tartományának tartományfőnöknője, a Budapesti Ward Mária Általános Iskola és Gimnázium megújult főbejáratának átadó ünnepségén elmondott beszéde.

2013. szeptember 11.

*Tisztelt Ünneplő Közösség!*

65 éve

65 éve hasonló gyülekezet állhatott ezen a helyen. Idős rendtársaink gyakran könnyes szemmel meséltek arról a napról, amikor ezen a kapun keresztül a diktatúra katonái nem csak a nővéreket, hanem a közel ötszáz növendéket is száműzték az országszerte ismert és tisztelt angolkisasszonyok intézetének falai közül.

Az épületet felszabdalták és az addigi prominens gimnázium helyét más iskolák vették el. Hosszú évtizedek óta rács választotta el a főlépcsőházat az épülettől. 2007 óta dolgozunk azon, hogy ez a rács végre lekerülhessen.

Szeretettel köszöntöm Önöket, kedves vendégeink ezen a különleges ünnepen.

Ünnepeljük itt a múltat és jövőt.

Ünnepeljük itt rendünk értékeit, a bátorságot, a kitartást és igazság-keresést, amivel a nővérek, az öregdiákok, és rendünk pártfogói nem hagyták veszni ennek az iskolának ügyét. És ünnepeljük itt azt a jóakaratot, amivel az V. kerület vezetői anyagi segítséget nyújtottak, ahhoz hogy munkába kezdhessünk. Mindnyájuk érdeme, hogy ma egy felújított bejáratnak és lépcsőháznak örülhetünk.

Külön köszöntöm főtisztelendő Süllei László helynök urat, az Esztergom-Budapesti Főegyházmegye képviseletében, Puskás András alpolgármester urat; az önkormányzati és parlamenti képviselőket, valamint a szerzetesrendek képviselőit.

Köszönöm, hogy elfogadták meghívásunkat!

Hálásan mondok köszöntet a Congregatio Jesu szerzetesrend nevében mindenkinek, aki segítette, támogatta és vezette ezt az építkezést. Köszönjük, hogy folyamatosan megújuló épületben folytatódhat oktató-nevelő szolgálatunk!

Köszöntöm azokat is, akiknek ez az épület a második otthonuk: a diákokat, a tanárokat, és a munkatársakat.

Kívánom az itt tanuló diákjainknak, hogy tudásuk gyarapodása mellett fejlődjenek a lelki életben is, hogy képességeik, emberségük kibontakoztatásával másokért élő emberekké válhassanak!

Kívánom az itt tanító kollégáknak, hogy szolgálatukban sok örömöt leljenek, és egy olyan közösséget hozzanak létre, amelynek ereje kisugárzik az épület falain túlra is!

Kívánom minden szülőnek és hozzánk érkező vendégnek, hogy megérezzék a Ward iskola befogadó erejét!

65 év után itt állunk mi, köszönhetően annak a kitartásnak, amivel elődeink megőrizték és átadták nekünk a küldetést. A küldetést, amely nem változik, mert ma is az ifjúság nevelését és Isten országának növekedését szolgáljuk. Sok évtized után egy megújult rend tért most vissza, hogy az egykor mögöttünk bezárt kapukat újra szélesre tárjuk.

Kérjük Istent, hogy áldja meg ezt az intézményt, és minden benne növekvő diákot, és mindenkit, aki a Ward Iskola közösségéhez tartozik!

Tegyünk mi is, akárcsak elődeink „Mindent Isten nagyobb dicsőségére”!

Most, mint a rend elöljárója, felkérem Puskás András alpolgármester urat, tartsa meg köszöntő beszédét!